ከቫይረሱ ያገገሙ ሰዎች ቁጥር 66 ደረሰ
አዲስ አበባ ፦ በኢትዮጵያ ከቫይረሱ ያገገሙ ሰዎች ቁጥር 66 ደረሰ፡፡ ሁለት ተጨማሪ ሰው በቫይረሱ መያዛቸውንም የጤና ሚኒስቴር አስታወቀ። 
የጤና ሚኒስትር ዶክተር ሊያ ታደሰ ትናንት በሰጡት ጋዜጣዊ መግለጫ እንዳስታወቁት፣ባለፉት 24 ሰዓታት የላቦራቶሪ ምርመራ ከተደረገላቸው አንድ ሺ 912 ሰዎች መካከል ሁለት ሰዎች የኮሮናቫይረስ ተገኝቶበታል ። 
ቫይረሱ የተገኘባቸው ግለሰቦች አንደኛው ከፑንትላንድ የተመለሰና በጅግጅጋ
 አስገዳጅ ለይቶ ማቆያ ውስጥ የሚገኝ ሲሆን፤ ሌላኛው ደግሞ ከኬንያ የተመለሰና በሞያሌ አስገዳጅ ለይቶ ማቆያ ውስጥ የሚገኝ መሆኑ ተገልጿል።
ባለፉት 24 ሰዓት ውስጥ ተጨማሪ 7 ሰዎች ከቫይረሱ ማገገማቸውን አስታውቀው፤ በአጠቃላይ በኢትዮጵያ ከቫይረሱ ያገገሙ ሰዎች ቁጥር 66 መድረሱንም ገልፀዋል።
 በአጠቃላይ በኢትዮጵያ የኮሮና ቫይረስ የተገኘባቸው ሰዎች ቁጥር 133 መሆኑን ጠቁመው ፣ ከእነዚህም ውስጥ 62 ሰዎች በለይቶ ህክምና ላይ መሆናቸውን ጠቅሰዋል።
በቫይረሱ የሶስት ሰዎች ህይወት ማለፉ የሚታወስ ሲሆን፣ ሁለት የውጭ አገር ሰዎች ደግሞ ወደ ሀገራቸው እንዲመለሱ መደረጉ አይዘነጋም።
አዲስ ዘመን ሚያዝያ 24/2012በጋዜጣው ሪፖርተር